FI Euroopan unionin virallinen lehti L 73/13

EUROOPAN PARLAMENTIN JA NEUVOSTON PÄÄTÖS N:o 234/2008/EY,

tehty 11 päivänä maaliskuuta 2008,

eurooppalaisen tilastoja käsittelevän neuvoa-antavan komitean perustamisesta ja neuvoston päätöksen 91/116/ETY kumoamisesta

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 285 artiklan,

ottavat huomioon komission ehdotuksen,

ottavat huomioon Euroopan talous- ja sosiaalikomitean lausunnon (1),

ovat kuulleet alueiden komiteaa,

noudattavat perustamissopimuksen 251 artiklassa määrättyä menettelyä (2),

sekä katsovat seuraavaa:

(1) Tilastotietojen käyttäjien, tilastotietojen tuottajien ja tilastokyselyihin vastaajien kuuleminen on olennaisen tärkeää yhteisön tilastotietopolitiikan valmistelussa ja kehittämisessä.

(2) Neuvoston päätöksellä 91/116/ETY (3) perustettu Euroopan talous- ja sosiaalitilastoja käsittelevä neuvoa-antava komitea avustaa nykyisin neuvostoa ja komissiota yhteisön tilastotietopolitiikan tavoitteiden yhteensovittamisessa ottamalla huomioon käyttäjien vaatimukset sekä tietojen toimittajille ja tuottajille aiheutuvat kustannukset.

(3) Vaikka Euroopan talous- ja sosiaalitilastoja käsittelevä neuvoa-antava komitea on osoittautunut hyödylliseksi, yhteisössä tapahtuneet muutokset, ja erityisesti sen laajeneminen 27 jäsenvaltiota käsittäväksi, edellyttävät muutosten tekemistä tämän komitean tehtäviin, toimeksiantoon, kokoonpanoon ja menettelyihin. Selkeyden vuoksi on aiheellista korvata mainittu komitea uudella eurooppalaisella tilastoja käsittelevällä neuvoa-antavalla komitealla, jäljempänä ’komitea’.

(4) Komitean olisi edistettävä tiivistä yhteistyötä ohjelmien suunnitteluprosessissa Euroopan tilastojärjestelmän hallinnoinnin ja yhteisön tilastojen laadun parantamiseksi. Tämän vuoksi olisi jatkettava tiivistä yhteistyötä neuvoston päätöksellä 89/382/ETY, Euratom (4) perustetun tilasto-ohjelmakomitean kanssa ja neuvoston päätöksellä 91/115/ETY (5) perustetun raha-, rahoitus- ja maksutasetilastokomitean kanssa.

(5) Jotta komitea voisi työskennellä tehokkaasti laajentuneessa yhteisössä, on tarpeen vähentää sen jäsenmäärää, ja toisaalta on tarpeen sallia kaikkien yhteisön tilastoihin liittyvien sidosryhmien edustus 8 päivänä marraskuuta 2005 annettujen neuvoston päätelmien mukaisesti. Näiden tarpeiden välillä olisi löydettävä tasapaino.

(6) Jotta komitea voisi saavuttaa tavoitteet, joita ovat yhteisön tilastovaatimusten hyötyjen ja kustannusten arviointi ja tasapainottaminen paremmin sekä yhteisön tilastoalan lainsäädännöstä aiheutuvan taakan tasapainottaminen uudelleen ja sen vähentäminen, ja tällä tavoin helpottaa kasvavaan kysyntään vastaamista, sillä olisi oltava vahvempi asema yhteisön tilasto-ohjelman valmistelussa ja täytäntöönpanossa.

(7) Komitean olisi toimittava tilastotietojen käyttäjien, tilastokyselyihin vastaajien ja tilastotietojen tuottajien taholta tulevien yhteisön tilastopolitiikan tavoitteita koskevien neuvojen kanavoijana.

(8) Päätös 91/116/ETY olisi sen vuoksi kumottava,

OVAT PÄÄTTÄNEET SEURAAVAA:

1 artikla

Eurooppalainen tilastoja käsittelevä neuvoa-antava komitea

1. Perustetaan eurooppalainen tilastoja käsittelevä neuvoa-antava komitea, jäljempänä ’komitea’.

2. Komitea avustaa Euroopan parlamenttia, neuvostoa ja komissiota sen varmistamisessa, että käyttäjien tarpeet sekä tietojen toimittajille ja tuottajille aiheutuvat kustannukset otetaan huomioon yhteisön tilastotietopolitiikan strategisten tavoitteiden ja painopisteiden yhteensovittamisessa.

3. Tämä avustaminen koskee kaikkia yhteisön tilastotietopolitiikan kannalta merkityksellisiä aloja.

2 artikla

Tehtävät

1. Komissio kuulee komiteaa yhteisön tilasto-ohjelman valmistelun varhaisessa vaiheessa. Komitea antaa lausuntonsa erityisesti seuraavista aiheista:

a) yhteisön tilasto-ohjelman merkityksellisyys Euroopan yhdentymisen ja kehityksen asettamien vaatimusten kannalta, sellaisina kuin yhteisön toimielimet, kansalliset ja alueelliset viranomaiset, talous- ja yhteiskuntaelämää edustavat eturyhmät ja tiedeyhteisöt ovat ne tuoneet esille;

b) yhteisön tilasto-ohjelman merkityksellisyys yhteisön toimintojen kannalta ottaen huomioon talouden, yhteiskunnallisen ja tekniikan kehityksen;

c) yhteisön tilasto-ohjelman ja komission vuotuisen tilasto-ohjelman eri alojen ensisijaisten painopisteiden ja resurssien välinen tasapaino sekä mahdollisuudet asettaa tilastotyön painopisteet uudelleen;

d) yhteisön tilasto-ohjelman täytäntöön panemiseksi tarvittavien resurssien riittävyys, mukaan lukien yhteisölle ja kansallisille viranomaisille suoraan aiheutuvat kustannukset, ja se, ovatko yhteisön tilastot soveltamisalaltaan, yksityiskohtaisuudeltaan ja kustannuksiltaan oikeasuhtaiset niiden käyttäjien tarpeisiin nähden;

e) tilastotietojen toimittajille aiheutuvat tietojen toimittamiseen liittyvät kustannukset ja mahdollisuudet vähentää vastaustaakkaa varsinkin pienten ja keskisuurten yritysten osalta.

2. Lisäksi komitea kiinnittää komission huomiota aloihin, joilla voi olla tarpeen kehittää uusia tilastotoimia, ja antaa komissiolle neuvoja siitä, miten voidaan parantaa yhteisön tilastojen merkityksellisyyttä käyttäjien kannalta, ottaen huomioon tietojen toimittajille ja tuottajille aiheutuvat kustannukset.

3 artikla

Suhteet yhteisön toimielimiin ja muihin elimiin

1. Komitea antaa Euroopan parlamentin, neuvoston ja komission pyynnöstä lausuntoja asioista, jotka liittyvät käyttäjien vaatimuksiin ja tietojen toimittajille yhteisön tilastotietopolitiikan kehittämisen yhteydessä koituviin kustannuksiin, yhteisön tilasto-ohjelman painopisteisiin, olemassa olevien tilastojen arviointiin, tietojen laatuun ja tietojen levittämistä koskevaan politiikkaan.

2. Komitea antaa Euroopan parlamentille, neuvostolle ja komissiolle lausuntoja ja raportteja käyttäjien vaatimuksista ja tietojen toimittajille yhteisön tilastojen tuottamisesta ja levittämisestä aiheutuvista kustannuksista aina, kun se pitää sitä tarpeellisena tehtäviensä hoitamiseksi.

Komissio antaa vuosittain selvityksen siitä, miten se on ottanut huomioon komitean lausunnot.

3. Tehtäviään hoitaessaan komitea toimii yhteistyössä tilasto-ohjelmakomitean sekä raha-, rahoitus- ja maksutasetilastokomitean kanssa. Se ilmoittaa säännöllisesti näille kahdelle komitealle 2 artiklassa säädettyjä tehtäviä koskevista lausunnoistaan ja toimittaa niille tämän artiklan 1 ja 2 kohdassa tarkoitetut lausunnot ja raportit.

4. Komitea luo yhteydet käyttäjiä edustaviin kansallisiin tilastojen käyttäjien neuvostoihin.

4 artikla

Kokoonpano ja nimeämismenettely

1. Komiteaan kuuluu 24 jäsentä seuraavasti:

a) komissio nimeää kaksitoista jäsentä kuultuaan Euroopan parlamenttia ja neuvostoa. Jäsenet ovat toiminnassaan riippumattomia. Näiden kahdentoista jäsenten nimeämiseksi kukin jäsenvaltio toimittaa komissiolle luettelon kolmesta ehdokkaasta, joilla on vankka tilastoalan pätevyys. Komissio pyrkii varmistamaan, että nämä kaksitoista jäsentä edustavat tasapuolisesti yhteisön tilastojen käyttäjiä, tilastokyselyihin vastaajia ja muita sidosryhmiä (mukaan luettuina tiedeyhteisö, työmarkkinaosapuolet ja kansalaisyhteiskunta). Näiden kahdentoista jäsenen tehtävä on henkilökohtainen;

b) yksitoista jäsentä nimetään suoraan niiden toimielinten ja elinten toimesta, johon he kuuluvat, seuraavasti: i) yksi Euroopan parlamenttia edustava jäsen, ii) yksi neuvostoa edustava jäsen, iii) yksi Euroopan talous- ja sosiaalikomiteaa edustava jäsen, iv) yksi alueiden komiteaa edustava jäsen, v) yksi Euroopan keskuspankkia edustava jäsen, vi) kaksi tilasto-ohjelmakomiteaa edustavaa jäsentä, vii) yksi Euroopan teollisuuden ja työnantajain keskusjärjestöä (Confederation of European Business (BUSINESSEUROPE) edustava jäsen, viii) yksi Euroopan ammatillista yhteisjärjestöä edustava jäsen, ix) yksi Käsiteollisuuden ja pienten ja keskisuurten yritysten eurooppalaista liittoa edustava jäsen, x) Euroopan tietosuojavaltuutettu;

c) Eurostatin pääjohtaja on virkansa puolesta komitean jäsen mutta ilman äänioikeutta.

2. Komitean jäsenten luettelo julkaistaan Euroopan unionin virallisen lehden C-sarjassa.

5 artikla

Toimikauden kesto

1. Komitean jäsenten toimikausi on viisi vuotta, ja se voidaan uusia kerran. Kun jäsenten toimikausi päättyy, he jatkavat tehtävässään, kunnes heidän tilalleen on nimetty uudet jäsenet tai heidät on nimetty uudeksi toimikaudeksi.

2. Jos jäsen eroaa ennen toimikautensa päättymistä, hänen tilalleen nimetään 4 artiklan mukaisesti uusi jäsen jäljellä olevaksi toimikaudeksi.

6 artikla

Rakenne ja toiminta

1. Komitea valitsee puheenjohtajansa komission nimeämien jäsenten keskuudesta. Puheenjohtajan toimikausi on viisi vuotta, ja se voidaan uusia kerran.

2. Puheenjohtaja kutsuu komitean koolle vähintään kerran vuodessa joko omasta aloitteestaan tai kun vähintään kolmasosa komitean jäsenistä sitä pyytää.

3. Valmistellessaan hyvin monimutkaisia tilastoihin liittyviä asioita komitea voi yhteisymmärryksessä komission kanssa perustaa tilapäisiä työryhmiä, joiden puheenjohtajana toimii komitean jäsen. Kukin työryhmä muodostetaan asiantuntijoista huolehtien ammatillisten taustojen ja maantieteellisen jakautumisen riittävästä tasapainosta. Työryhmien puheenjohtajat esittävät ryhmänsä työn tulokset komitean kokouksessa raportin muodossa.

4. Komitea voi tehtäviensä suorittamiseksi tilata tutkimuksia ja järjestää seminaareja.

5. Komission yksiköiden edustajat, joiden alaan asia kuuluu, voivat osallistua komitean ja työryhmien kokouksiin tarkkailijoina.

Puheenjohtaja voi antaa luvan muiden tarkkailijoiden osallistumiseen komitean kokouksiin.

6. Komissio huolehtii komitean ja työryhmien sihteeristötehtävistä.

7. Komissio sisällyttää komitean menot menoarvioonsa.

7 artikla

Päätöksentekomenettelyt

Komitean yksityiskohtaisista päätöksentekomenettelyistä annetaan määräykset sen työjärjestyksessä.

8 artikla

Luottamuksellisuus

Komitean jäsenet eivät saa ilmaista komitean tai työryhmien työskentelyn kautta saamiansa tietoja, jos komissio ilmoittaa heille, että saatu tieto on luonteeltaan perustellusti luottamuksellinen tai että pyydettyyn lausuntoon tai esitettyyn kysymykseen vastaaminen johtaisi tällaisen luottamuksellisen tiedon paljastamiseen, sanotun kuitenkaan rajoittamatta perustamissopimuksen 287 artiklan soveltamista.

9 artikla

Työjärjestys

Komitea hyväksyy työjärjestyksensä komissiota kuultuaan. Työjärjestys toimitetaan tiedoksi Euroopan parlamentille ja neuvostolle.

10 artikla

Kumoaminen

Kumotaan päätös 91/116/ETY.

11 artikla

Voimaantulo

Tämä päätös tulee voimaan 15 päivänä kesäkuuta 2008.

Tehty Strasbourgissa 11 päivänä maaliskuuta 2008. Euroopan parlamentin puolesta Puhemies H.-G. PÖTTERING Neuvoston puolesta Puheenjohtaja J. LENARČIČ

(1) EUVL C 97, 28.4.2007, s. 1.

(2) Euroopan parlamentin lausunto, annettu 24. lokakuuta 2007 (ei vielä julkaistu virallisessa lehdessä), ja neuvoston päätös, tehty 14. helmikuuta 2008.

(3) EYVL L 59, 6.3.1991, s. 21. Päätös sellaisena kuin se on muutettuna päätöksellä 97/255/EY (EYVL L 102, 19.4.1997, s. 32).

(4) EYVL L 181, 28.6.1989, s. 47.

(5) EYVL L 59, 6.3.1991, s. 19. Päätös on korvattu päätöksellä 2006/856/EY (EUVL L 332, 30.11.2006, s. 21).